**Neked mit jelent 56? – Mondd el nekünk értékes nyereményekért!**

A *Neked mit jelent 56?* országos pályázat az 5–12. évfolyamon tanulóknak szól.

A pályázaton kizárólag saját készítésű videóval indulhatsz, amely lehet egy szelfivideó (itt saját magad szólalsz meg a felvételen) vagy egy másik személyről készült videóanyag (itt a felkérésedre ő beszél a témáról). Mindkét esetben beleegyező nyilatkozatra van szükség ahhoz, hogy a felvételen szereplő személy és a készítő hozzájárulnak a videó nyilvánossá tételéhez a közösségi oldalakon (YouTube, Facebook) és a nyilvános vetítéshez is (ennek dokumentumait a kiírás alján csatolva találod).

A videód időtartama nem haladhatja meg az 5 percet (ebbe beleértendő az intró és a stáblista is). A részletes formai és tartalmi követelményeket, valamint jótanácsainkat a pályázati kiírás végén és csatolmányként is megtalálod.

A pályázat témája: válaszolj minél érdekesebben arra a kérdésre saját generációd számára, hogy mit jelent neked 1956 öröksége! Ez lehet egy hosszabb vallomás, egy érdekes családi történet, de akár egy slam poetry produkció is. A műfajnak csak a képzeleted szabjon határt! Ügyelj arra, hogy az elhangzó szöveg is a sajátod legyen!

A pályázat időtartama a meghirdetéstől (tehát amikor ezt a szöveget olvasod) egészen október 15-én 24:00-ig tart. A határidőn túl beérkező videók nem vesznek részt a versenyben.

Ha kérdésed van, keress minket a következő címen: nekedmitjelent56@szeged.piarista.hu

Ha kész a videód, várjuk a következő címen: nekedmitjelent56@szeged.piarista.hu

A beküldött videókat egy 3 tagú szakmai zsűri bírálja el 2 kategóriában (5-8. osztály és 9-12. osztály).

Mindkét kategóriában az alábbi nyeremények találnak gazdára:

1. díj: egy JBL Charge Essential hordozható bluetooth hangszóró
2. díj: egy aktivitásmérő okosóra
3. díj: egy mini JBL hordozható bluetooth hangszóró

A zsűri a döntésnél azt értékeli, mennyire sikerült személyesre és mégis mindenkihez szólóra az üzeneted, milyen kreatív voltál a videó megalkotását tekintve, és mennyire maradtál videóválaszoddal 1956 témájának közelében. Ügyelj arra is, hogy felvételed kép és hang tekintetében is élvezhető minőségű legyen!

Az eredményhirdetés 2020. október 21-én lesz online vagy offline formában. Ennek módjáról a pályázókat emailen értesítjük.

Addig is próbáld ki szabadulószobánkat, amelyet a pályázatra való ráhangolóként készítettünk (itt is egy bluetooth hangszóróval gazdagodhatsz, ha szerencséd van): <https://tinyurl.hu/sLyV/>

Látogass el facebook-oldalunkra, ahol majd a nyertes és a számunkra érdekes pályázati anyagokat tesszük közzé: <https://www.facebook.com/nekedmitjelent56>

A szervezők fenntartják a jogot maguknak, hogy ha nem érkezik be elegendő színvonalas pályamunka, akkor nem osztanak ki helyezéseket.

Jó munkát, sikeres forradalmat kívánunk neked!

Balogh Bence és Boldog Zoltán

töritanárok

**Formai és tartalmi követelmények, avagy mire ügyeljetek a feladatvégzés közben:**

* Az elkészült munkák maximális hossza legfeljebb 5 perc legyen.
* Az alábbi formátumokat fogadjuk el: AVI, MKV, MOV vagy MP4.
* A videó bármilyen technikával készülhet, nem szükséges stúdiómunka, a mobilfelvétel is elegendő.
* A felvétel közben legyen a rögzítő készülék (mobiltelefon, kamera) vízszintes állású.
* Ahhoz, hogy más személyek is szerepelhessenek benne, előzetesen engedélyt kell kérnetek tőlük, pontosan elmagyarázva, milyen céllal készül a videó és hol lesz látható. Az engedélykéréshez csatolunk mintaszöveget.
* A produktum csak jogtiszta, szabad felhasználású zenéket, képeket tartalmazhat (az interneten sok helyen találtok ilyeneket).
* Nem lehetnek benne trágár kifejezések, a jó ízlést, az emberi jogokat sértő tartalmak.

**Segítség a technikai háttérhez:**

* Szabadon felhasználható zenék:
1. <https://vidooly.com/blog/youtube-royalty-free-music-sites-for-creators/>
2. <https://icons8.com/music>
3. <https://www.unminus.com/>
* Szabadon felhasználható fotók:
1. <https://pixabay.com/hu/>
2. <https://www.pexels.com/>
3. <https://unsplash.com/>
4. <https://visualhunt.com/>

**Engedélykérés felvétel készítéséhez – minta**

MAGYARÁZAT

A szegedi Dugonics András Piarista Gimnázium által meghirdetett videópályázatra egy ötperces kisfilmet készítek arról, hogy mit jelentenek számomra az 1956 őszi események. Az egyik pályázati lehetőség az, hogy megkérdezek bizonyos általam választott személyeket a témáról, ehhez viszont aláírásos engedély szükséges.

ENGEDÉLY

Alulírott *(szereplő)* ..........................engedélyezem, hogy *(pályázó neve)* ..............................által 2020 őszén készített videofilmen – melyet az internetre is feltöltenek – arcommal, hangommal együtt szerepeljek.

Hely:…………………………, 2020. …………… (hónap), …….( nap).

Résztvevő aláírása

**Jelentkezési lap – Neked mit jelent ’56?**

Pályázó neve, osztálya:

Pályázó iskolájának neve, címe:

Pályázó tanárának neve:

Pályamunka címe *(ha van)*:

**HA OLYAN VIDEÓVAL PÁLYÁZOL, MELYEN CSAK TE SZEREPELSZ, KÉRÜNK, TÖLTSD KI AZ ELSŐ RÉSZT.**

**HA OLYAN VIDEÓVAL PÁLYÁZOL, MELYEN MÁST SZÓLALTATSZ MEG, KÉRÜNK, TÖLTSD KI A MÁSODIK RÉSZT.**

**HA OLYAN VIDEÓVAL PÁLYÁZOL, MELYEN TE IS SZEREPELSZ AZ ÁLTALAD MEGSZÓLALTATOTT SZEMÉLYEN KÍVÜL, KÉRÜNK, MINDKÉT RÉSZT TÖLTSD KI.**

* Alulírott *(szülő neve)* nyilatkozom, hogy aláírásommal elfogadtam a versenyszabályzatot és gyermekem részére engedélyezem az internetre is felkerülő videófilmen való képi és hangi megjelenést.

 Szülő aláírása

* Alulírott *(szereplő neve)* engedélyezem, hogy *(pályázó neve)* által 2020 őszén készített videofilmen – melyet az internetre is feltöltenek – arcommal, hangommal együtt szerepeljek.

Hely: ,2020. *(hónap)* *(nap)*

 Résztvevő aláírása